
[1] Senātā saņemta pieteicējas [pers. A] blakus sūdzība par Administratīvās apgabaltiesas tiesneša 2026.gada 17.aprīļa lēmumu, ar kuru atteikts pieņemt izskatīšanai pieteicējas lūgumu atbrīvot no drošības naudas iemaksas par kasācijas sūdzības iesniegšanu. Pieteicēja par kasācijas sūdzības iesniegšanu bija iemaksājusi drošības naudu, vienlaikus lūdzot no drošības naudas atbrīvot. Tiesneša lēmumā norādīts: ja persona tiek atbrīvota no drošības naudas, tad tā nav jāmaksā; savukārt, ja drošības nauda ir iemaksāta, tad tās atgūšana iespējama vienīgi saskaņā ar Administratīvā procesa likuma 129.1pantu. Tiesību normas neparedz drošības naudas atmaksāšanu sakarā ar to, ka persona ir atbrīvota no drošības naudas iemaksas. Tādējādi izteikt lūgumu par atbrīvošanas no drošības naudas iemaksas ir pieļaujams vienīgi pirms drošības naudas iemaksas. Līdz ar to pieteicējas lūgums par atbrīvošanu no drošības naudas iemaksas nav pieļaujams un tā pieņemšana izskatīšanai ir atsakāma. 

[2] Pārbaudot tiesneša lēmumu un pieteicējas blakus sūdzību, senatoru kolēģija secina, ka pārsūdzētais tiesneša lēmums ir pareizs, savukārt pieteicējas blakus sūdzība ir acīmredzami nepamatota. Tas ir pamats atteikt šīs blakus sūdzības izskatīšanu.

[3] Pieteicējai ir jārēķinās, ka, izvēloties savas tiesības un tiesiskās intereses aizsargāt tiesas ceļā, radīsies nepieciešamība segt tiesāšanās izdevumus. Tomēr Administratīvā procesa likumā ir iestrādāts princips, ka pieteicējam labvēlīga tiesas nolēmuma gadījumā tiesvedības izdevumi tiek atlīdzināti. Tas nozīmē, ka pienākums iemaksāt drošības naudu tikai uz laiku ierobežo attiecīgā procesa dalībnieka rīcību ar iemaksāto naudas summu, ja iesniegtā sūdzība bijusi pamatota. Lai neliegtu pieeju tiesai personām, kuras mantiskā stāvokļa dēļ nav spējīgas samaksāt drošības naudu, Administratīvā procesa likuma 129.2panta ceturtā daļa ļauj pilnīgi vai daļēji atbrīvot personu no drošības naudas iemaksas. Jāuzsver, ka atbrīvot no izdevumiem par tiesvedību var vienīgi izņēmuma gadījumā, kad procesa dalībniekam pastāv objektīvas materiālas grūtības segt šos izdevumus. Tā kā pieteicēja ir atradusi līdzekļus drošības naudas iemaksai par kasācijas sūdzības iesniegšanu, vairs nav pamata apsvērt jautājumu par viņas objektīvajām iespējām segt drošības naudas izdevumus. Līdz ar to blakus sūdzībā norādītajam, ka pieteicēja nav nodarbinātas personas statusā, jo nevar atrast darbu veselības stāvokļa dēļ un viņai ir noteikta invaliditāte, konkrētajos apstākļos nav nozīmes. 

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija

nolēma

atteikt izskatīt [pers. A] blakus sūdzību par Administratīvās apgabaltiesas tiesneša 2026.gada 17.aprīļa lēmumu.

Lēmums nav pārsūdzams.

